《兵车行 其一》
清代·王汝骐

客且去，客且去，村店高房健儿住。朔方调来十万兵，兵车满道村人惊。

停骖且致问，主人告予病。店家三月当官差，有肉无鱼众兵忿。

青州大吏操军符，遣官督兵兵怒呼。我侪出身冒白刃，安能饥饿为驰驱。

昨夜天南望烽燧，贼氛已近兰陵地。官军何日出山东，道傍布席摴蒱戏。

作者简介：王汝骐，字菘畦，太仓人。道光丙午举人。有《藤华馆诗存》。